
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 18P/43/2022 3821201778 05. 09. 2025 JUDr. Zuzana Kotríková ECLI:SK:OSPD:2025:3821201778.13
Uznesenie Okresný súd Prievidza vo veci starostlivosti o maloleté dieťa: A. A., nar. XX.XX.XXXX, bytom u matky, v konaní zastúpená Úradom práce, sociálnych vecí a rodiny Prievidza, dieťa matky: B. C. D. E., F., nar. XX.XX.XXXX, trvale bytom G. XXXXX/X, XXX XX H. - C. B., občan SR, zastúpená právnou zástupkyňou: JUDr. Martina Mrázová, advokátka, so sídlom Šoltésovej 20, 811 08 Bratislava a otca: G. A., nar. XX.XX.XXXX, trvale bytom I. XXX/XX, XXX XX J., občan SR, zastúpený právnymi zástupcami: JUDr. Mgr. Tomáš Štefanka, advokát, so sídlom M. Chrásteka 512/25, 965 01 Žiar nad Hronom a URBAN & PARTNERS s.r.o., advokátska kancelária, so sídlom Červeňova 15, 811 03 Bratislava, za účasti Krajskej prokuratúry v Trenčíne, so sídlom Legionárska 7185/5, Trenčín, o zmenu úpravy styku a o zákaz styku otca s maloletou, takto rozhodol: Okresný súd Prievidza p r e n á š a svoju príslušnosť na Mestský súd Bratislava II. Po právoplatnosti uznesenia bude spis odstúpený za účelom ďalšieho rozhodovania Mestskému súdu Bratislava II. odôvodnenie: 1. Po právoplatnosti uznesenia Krajského súdu v Žiline č.k. 15CoP/212/2024-2241 z 30.06.2025 predmetom konania zostala zmena úpravy styku a zákaz styku otca s maloletou. Rozsudkom Okresného súdu Prievidza č.k. 18P/43/2022 - 2070 zo 06.06.2024, ktorý v príslušných výrokoch (VIII. a IX.) nadobudol právoplatnosť 06.07.2024 došlo k nahradeniu súhlasu otca maloletej s presťahovaním maloletej a so zmenou jej trvalého bydliska na adresu G. XXXXX/X, XXX XX H. - C. B.. 2. Podľa § 36 ods. 2 Civilného sporového poriadku príslušnosť sa určuje podľa okolností v čase začatia konania; takto určená príslušnosť trvá až do skončenia konania. 3. Podľa § 2 ods. 1 Civilného mimosporového poriadku na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 112 Civilného mimosporového poriadku (1) Na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. (2) Ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd. 5. Z ustanovenia § 112 ods. 2 možno vyvodiť tri podmienky, ktoré zákon vyžaduje pre prenesenie miestnej príslušnosti. Je nutné, aby boli kumulatívne splnené tieto podmienky: a) zmena okolností, podľa ktorých sa posudzovala miestna príslušnosť, b) k tejto zmene došlo zákonným spôsobom a c) vyžaduje to záujem maloletého dieťaťa. Súd príslušný na konanie má preukázané, že bydlisko dieťaťa, ktoré bolo dôvodom na založenie miestnej príslušnosti v konaní sa zmenilo a to v súlade s výrokmi VIII. a IV. rozsudku Okresného súdu Prievidza č.k. 18P/43/2022 - 2070 zo 06.06.2024, ktorý v príslušných výrokoch nadobudol právoplatnosť dňa 06.07.2024. K zmene bydliska maloletej došlo zákonným spôsobom, a teda je splnená podmienka na to, aby sa miestne príslušným (zákonným) súdom stal súd, v obvode ktorého má dieťa aktuálne bydlisko (bližšie k tomu pozri: Smyčková, R., Števček, M.,
Tomašovič, M., Kotrecová, A. a kol. Civilný mimosporový poriadok. Komentár. 1. vydanie. Bratislava : C. H. Beck, 2017, s. 430 – 438.). 6. V záujme maloletej je, aby o jej pomeroch rozhodoval súd, ktorý má najlepšie znalosti o pomeroch a ktorý bude môcť lepšie posúdiť pomery maloletého dieťaťa, aj s prihliadnutím na príslušnosť orgánov sociálnoprávnej ochrany detí a sociálnej kurately. Maloletá so svojou matkou v súčasnosti žijú a majú zákonným spôsobom určené trvalé bydlisko v obvode Mestského súdu Bratislava II, preto je v záujme maloletej, aby vo veci ďalej konal a rozhodol Mestský súd Bratislava II. Aby vec prejednal a rozhodol tento súd sa domáha aj matka maloletej podaním z 02.09.2025, označeným ako návrh na postúpenie spisu vedenom tunajším súdom pod sp. zn.: 18P/43/2022 z dôvodu nadobudnutia právoplatnosti výroku VIII. a IV. rozsudku Okresného súdu Prievidza zo dňa 06.06.2024, č.k. 18P/43/2022 – 2070. 7. Z uvedených dôvodov tunajší súd podľa § 112 ods. 2 Civilného mimosporového poriadku preniesol svoju príslušnosť na Mestský súd Bratislava II, ktorému súdu bude spis po právoplatnosti rozhodnutia odstúpený za účelom ďalšieho konania. Poučenie: Proti tomuto uzneseniu nie je prípustné odvolanie. Ak súd, na ktorý bola príslušnosť prenesená, nesúhlasí s prenesením príslušnosti, rozhodne jeho nadriadený súd.

